Egpaar had glo huweliksprobleme voor vrou se moord | Maroela Media
Vriende en familie van die Packhams verlaat die Wynberg-hof (5 Maart 2018). Foto: Henk Kruger / ANA
Robin Packham (57) en sy vrou, Gill (57), het glo huweliksprobleme gehad voordat Gill se liggaam in Februarie vanjaar in die kattebak van haar brandende motor aangetref is.
Dít is volgens die klagstaat wat vandeesweek op Packham bedien is wat teregstaan vir die moord op sy vrou.
Gill is op 22 Februarie deur ŉ familielid by die Dieprivier-polisie in Kaapstad as vermis aangemeld. Die polisie het later die aand op ŉ brandende BMW by die Dieprivier-treinstasie afgekom. Nadat die vlamme geblus is, is die gebrande liggaam van ŉ vrou in die kattebak van die motor aangetref.
Die liggaam is later as Gill s’n geïdentifiseer. Sy is die laaste keer lewend gesien toe sy daardie oggend in haar groen BMW haar huis in Constantia verlaat het op pad na die Springfield Convent School in Wynberg waar sy gewerk het.
Volgens die staat is Gill se motor die dag wat sy vermis geraak het in die verkeer opgemerk met ŉ man agter die stuur. ŉ Ooggetuie het ook glo gesien hoe Packham van die Dieprivier-treinstasie af wegry nadat Gill se motor daar aan die brand gesteek is.
Die staat voer aan Packham het Gill vermoor deur haar met ŉ stomp voorwerp te slaan en dat hy probeer het om die misdaad weg te steek deur die motor met haar liggaam binne-in aan die brand te steek. Die staat voer ook aan dat Packham skuldig is aan dwarsboming van die gereg omdat hy glo vals inligting aan die polisie verskaf het tydens hul ondersoek in ŉ poging om hulle te mislei.
Packham sal op 26 Oktober in die Wes-Kaapse hooggeregshof verskyn vir voorvonnisverrigtinge.
Gill Packham Wes-Kaap
Dis vreeslik. Dit klink soos ‘n TV storie. Genade tog – as julle nie gelukkig is nie, los mekaar en gaan aan met julle lewens.
Vra ek ook, Paula.
Meeste mans se koppies raas veraldie wat grens toe was. Geldgierig, wil nie deel met n egskeiding of kan nie aanvaar vrou wil nie meer sy onaangename persoonlikheid aanvaar nie. Sterkte vir jou Mnr. Jy gaan dit nodig kry.
Nou was hy die eerste man met huweliks probleme? Wat hy gedoen het is wreed jy het n vrou wat jou vertrou het met haar lewe vermoor vir my is dit baie hartseer so n pragtige vrou !!!
Ek wens ‘n regter wil ‘n slag ‘n voorbeeld maak van wat met ‘n man gebeur wat sy vrou/lewensmaat vermoor! Dit moet ‘n vonnis vir iets soos 120 jaar sonder die opsien van parool te wees!! Mans moet kan sien dit werk nie om te moor nie, skei liewer en gun haar/jouself ‘n kans om ‘n nuwe lewe te bou sonder mekaar……